Neyt Dias: “Katta ehtimol bilan Habib qaytadi. U buni yolvorib so‘rashlarini kutmoqda”

Yarim o‘rta vazn toifasida UFC jangchisi Neyt Dias yengil vazn chempioni Habib Nurmagomedovning faoliyatini yakunlash haqidagi qaroriga o‘z munosabatini bildirdi.

Bu u tomonidan amalga oshirilgan aqlli yurish edi, chunki u jang qilishni yoqtirmaydi. Shuning uchun men yengil vazn toifasida jang qilmoqchi emasman: shu ham chempionmi? Agar jang qilishni xohlasa, nega qochib ketdi? U o‘zini boshqalardan ustun deb bilgani uchunmi?
U shunday dedi ham. Xuddi do‘sti Daniel Kormye singari. U bilan bog‘lanib, qanday bo‘lmag‘ur narsalarni gapirayotganini so‘rash lozim.
Men ham bu narsalardan ustunman. Hozir Habib shunday deb o‘ylamoqda: “Oson yo‘lini topganim qanday yaxshi bo‘ldi”. Men ham ketdim, chunki bu yerda qiladigan ishning o‘zi yo‘q edi.
Bu yerda yagona farq shundaki, menga Konor bilan revansh jangini taklif qilishdi va men bunga rozi bo‘ldim, chunki qo‘rqoq emasman. Katta ehtimol bilan Habib qaytadi. U faqat qaytishini yolvorib so‘rashlarini kutmoqda.
Neyt Dias, UFC jangchisi
Eslatib o‘tamiz, 2020-yilning 24-oktabr kuni bo‘lib o‘tgan UFC 254 asosiy jangida Habib Nurmagomedov va Jastin Getji o‘zaro to‘qnash keldi. Unda rossiyalik sportchi ikkinchi raundda raqibiga bo‘g‘ish usulini qo‘llab g‘alaba qozondi. Jangdan keyin Habib faoliyatini yakunlashini ma’lum qilgandi.
Ma’lumot uchun, Dias shu vaqtga qadar 32 ta jang o‘tkazib, 20 ta g‘alabaga erishgan va 11 ta mag‘lubiyatni qabul qilib olgan. U 2016-yil 5-martida Konor Makgregor ustidan g‘alaba qozongan. Revansh jangida esa Konor hakamlar qaroriga ko‘ra Diasni mag‘lub etgandi.